अलर्ट: देश में कोविड-19 के मामले 2000 और मरने वालों की संख्या 50 के पार पहुंची
नई दिल्ली: देश में कोविड-19 के मामले बढ़कर 2000 के आसपास और मरने वालों का आंकड़ा 50 के पार चला गया है। हालांकि केंद्रीय स्वास्थ्य मंत्रालय ने सुबह जब अपना आंकड़ा जारी किया तब उसके अनुसार संक्रमित मामलों की संख्या 1,965 और
मृतकों का आंकड़ा 50 था, लेकिन गुरुवार दोपहर 12 बजे ख़बर लिखे जाने तक संक्रमण के नए मामले रिपोर्ट होने और गुजरात और मध्यप्रदेश में एक-एक और मौत होने की ख़बर मिल चुकी है।
केन्द्रीय स्वास्थ्य मंत्रालय के अनुसार देश में कोरोना वायरस से अभी 1,764 लोग संक्रमित हैं। जबकि 150 लोग वे हैं, जिन्हें या तो इलाज के बाद छुट्टी मिल चुकी है या दूसरे देश जा चुके हैं।
मंत्रालय द्वारा गुरुवार सुबह जारी किए आकंड़ों के अनुसार देश में कोरोना वायरस के नौ नए मामले सामने आए, जिनमें से चार महाराष्ट्र, तीन मध्य प्रदेश और आंध्र प्रदेश तथा पंजाब से एक-एक मामला आया।
देश में वायरस से सबसे अधिक महाराष्ट्र में 13 लोगों की जान गई। इसके बाद गुजरात में 6, मध्य प्रदेश में 6, पंजाब में 4, कर्नाटक में 3 , तेलंगाना में 3, पश्चिम बंगाल में 3, दिल्ली में 2, जम्मू-कश्मीर में 2, उत्तर प्रदेश में 2 और केरल में 2 मौतें हुई हैं, जबकि आंध्र प्रदेश, तमिलनाडु, बिहार, हरियाणा और हिमाचल प्रदेश से एक-एक मौत की खबर है।
देश में सबसे अधिक मामले 335 महाराष्ट्र, फिर केरल में 265 और उसके बाद तमिलनाडु में 234 मामले हैं।
दिल्ली में भी मामले बढ़कर 152 हो गए हैं। उत्तर प्रदेश में 113, कर्नाटक में 110 और तेलंगाना में 96 मामले हैं। वहीं राजस्थान में 108, मध्य प्रदेश में 99, आंध्र प्रदेश में 86, गुजरात में 82 और जम्मू-कश्मीर में 62 लोग संक्रमित हैं।
पंजाब में कोविड-19 के 42 मामले सामने आए हैं, जबकि हरियाणा में 43 मामलों का पता चला है।
पश्चिम बंगाल में मामलों की संख्या बढ़कर 37 हो गई है। बिहार में 23 जबकि चंडीगढ़ में 16 और लद्दाख में 13 मामले दर्ज किए गए हैं।
अंडमान और निकोबार द्वीप समूह से दस मामले सामने आए हैं। छत्तीसगढ़ में नौ मामले, जबकि उत्तराखंड में अब तक सात मामले सामने आए हैं।
गोवा में कोरोना वायरस के पांच मामले सामने आए हैं। ओडिशा में चार मामले हैं जबकि पुडुचेरी और हिमाचल प्रदेश में तीन-तीन मामले दर्ज किए गए हैं। असम, झारखंड, मिजोरम और मणिपुर में एक-एक मामला सामने आने की खबर है।
गुजरात में मृतकों की संख्या सात पर पहुंची : अधिकारी
अहमदाबाद : गुजरात के वडोदरा जिले में कोरोना वायरस के 52 वर्षीय मरीज की बृहस्पतिवार तड़के मौत हो गई।
प्रधान सचिव (स्वास्थ्य) जयंती रवि ने गांधीनगर में पत्रकारों को बताया कि श्रीलंका से लौटने के बाद इस व्यक्ति को 19 मार्च को वडोदरा के एसएसजी अस्पताल में भर्ती कराया गया था और यह कोरोना वायरस से संक्रमित पाया गया था।
उन्होंने बताया कि इसके साथ ही राज्य में कोविड-19 से मरने वाले लोगों की संख्या सात हो गई है।
अभी तक राज्य में इस संक्रामक रोग के 87 मामले सामने आए हैं।
राज्य में पिछले 12 घंटों में कोई नया मामला सामने नहीं आया।
मप्र में सातवीं मौत, इंदौर की 65 वर्षीय महिला ने तोड़ा दम
इंदौर : मध्यप्रदेश के इंदौर में कोरोना वायरस संक्रमण से बृहस्पतिवार सुबह 65 वर्षीय महिला मौत के साथ ही सूबे में कोरोना वायरस संक्रमित मरीजों की मौत की संख्या बढ़कर सात पर पहुंच गयी है।
शासकीय महात्मा गांधी स्मृति चिकित्सा महाविद्यालय के एक अधिकारी ने बताया कि शहर के खजराना इलाके में रहने वाली 65 वर्षीय महिला ने मनोरमा राजे टीबी (एमआरटीबी) चिकित्सालय में आखिरी सांस ली।
उन्होंने बताया, "मरीज को सर्दी-खांसी, बुखार और कमजोरी की शिकायत के साथ अस्पताल में 29 मार्च को भर्ती किया गया था। हालत बिगड़ने पर उसे जीवन रक्षक यंत्र (वेंटिलेटर) पर भी रखा गया था। लेकिन डॉक्टरों की तमाम कोशिशों के बावजूद उनकी जान नहीं बचायी जा सकी।"
अधिकारी ने बताया कि महिला मधुमेह और थायराइड से पहले ही पीड़ित थी। उसने पिछले दिनों कोई यात्रा नहीं की थी। अब तक इस बात का पता नहीं चल सका है कि क्या वह किसी कोरोना वायरस संक्रमित के संपर्क में आयी थी या नहीं।
अब तक मिली रिपोर्टों के मुताबिक सूबे में कुल 98 लोग कोरोना वायरस संक्रमण की जद में आये हैं। इनमें इंदौर के सर्वाधिक 75 मरीज शामिल हैं। इसके अलावा, जबलपुर के आठ, उज्जैन के छह, भोपाल के चार और शिवपुरी एवं ग्वालियर के दो-दो मरीजों और खरगोन के एक मरीज में भी कोरोना वायरस संक्रमण की पुष्टि हुई है।
राज्य में इस महामारी से संक्रमित होने के बाद इलाज के दौरान दम तोड़ने वाले सात लोगों में इंदौर के चार, उज्जैन के दो और खरगोन का एक मरीज शामिल हैं। प्रदेश के पश्चिमी हिस्से से ताल्लुक रखने वाले इन लोगों को अन्य बीमारियां भी थीं। भाषा हर्ष
हरियाणा में संक्रमण से मौत का पहला मामला
चंडीगढ़ : हरियाणा में कोविड-19 से एक व्यक्ति की मौत हो गई, जो राज्य में संक्रमण से मौत का पहला मामला है।
अंबाला के 67 वर्षीय व्यक्ति में कोरोना वायरस संक्रमण की पुष्टि हुई थी, वह पीजीआईएमईआर में भर्ती था। संक्रमण से पुष्टि के तुरंत बाद ही उसकी मौत हो गई।
व्यक्ति को सेहत संबंधी अन्य समस्याएं भी थी और श्वसन संबंधी दिक्कतों के बाद वह अंबाला सरकारी अस्पताल आया था। वहां से उसे चंडीगढ़ के पोस्ट ग्रेजुएट इंस्टीट्यूट ऑफ मेडिकल एजुकेशन ऐंड रिसर्च भेजा गया।
अंबाला के मुख्य चिकित्सा अधिकारी डॉ. कुलदीप ने पीटीआई-भाषा को बताया, ‘‘उक्त व्यक्ति को मधुमेह, इसके कारण गुर्दा रोग और हृदय रोग समेत स्वास्थ्य संबंधी कई दिक्कतें थी। श्वसन संबंधी दिक्कतों और गंभीर निमोनिया की हालत में वह अंबाला के सरकारी अस्पताल आया जहां से उसे चंडीगढ़ के पीजीआईएमईआर भेजा गया।’’
उन्होंने बताया, ‘‘पीजीआईएमईआर में देर रात उसके कोविड-19 से संक्रमित होने की पुष्टि हुई और लगभग उसी वक्त उसकी मौत हो गई।’’
चिकित्सक के मुताबिक मरीज के किसी संक्रमित के संपर्क में आने का कोई इतिहास नहीं है। तुरंत ही उसकी मौत हो गई।’’हरियाणा में अब तक संक्रमण के 29 मामलों की पुष्टि हुई है।
राजस्थान : कोरोना वायरस संक्रमित बुजुर्ग की मौत, पहले से थे बीमार
जयपुर: जयपुर के एसएमएस अस्पताल में भर्ती एक बुजुर्ग की बुधवार को मौत हो गयी। इन बुजुर्ग को मस्तिष्काघात व लकवा होने पर यहां भर्ती कराया गया था और मंगलवार को वह कोरोना वायरस से संक्रमित भी पाए गए।
अतिरिक्त मुख्य सचिव (स्वास्थ्य) रोहित कुमार सिंह ने बताया कि अलवर के इन 85 वर्षीय बुजुर्ग को 31 मार्च को यहां एसएमएस अस्पताल में भर्ती कराया गया था। वह मस्तिष्काघात व लकवे से पीड़ित थे। इसके बाद वह कोरोना संक्रमित पाये गए थे। राज्य में कोरोना वायरस संक्रमित पाये गए यह तीसरे रोगी की मौत है।
आंध्र प्रदेश में कोरोना वायरस के 21 नए मामले आए
अमरावती : आंध्र प्रदेश में बृहस्पतिवार को कोरोना वायरस के 21 और मामले सामने आए। इसके साथ ही राज्य में संक्रमित लोगों की संख्या 132 हो गई है। सभी नए मामले नयी दिल्ली में तबलीगी जमात के धार्मिक आयोजन से जुड़े हैं जहां से कोविड-19 के मामले तेजी से फैले।
एसपीएस नेल्लूर जिले में सबसे अधिक मामले आए। वहां रातभर में 17 नए मामले दर्ज किए गए। इस जिले में अब कोरोना वायरस के कुल 20 संक्रमित लोग हैं। राज्य में कोरोना वायरस का पहला मामला भी 12 मार्च को नेल्लूर से सामने आया था जब विदेश से लौटा एक व्यक्ति संक्रमित पाया गया लेकिन अब वह पूरी तरह स्वस्थ हो चुका है। अभी 434 लोगों की जांच रिपोर्ट के नतीजे नहीं आए है। अधिकारियों को डर है कि मामले बढ़ सकते हैं।
असम में कोरोना वायरस संक्रमण के तीन नए मामले, कुल संख्या बढ़कर 16 हुई
गुवाहाटी: असम के ग्वालपाड़ा जिले में कोविड-19 के तीन नए मामले सामने आने के बाद राज्य में संक्रमित लोगों की संख्या बढ़कर 16 हो गई है। राज्य के स्वास्थ्य मंत्री हेमंत बिस्व सरमा ने बताया कि ये लोग दिल्ली के निजामुद्दीन मरकज में पिछले महीने तबलीगी जमात के कार्यक्रम में शामिल हुए थे। राज्य में बुधवार को 12 और मंगलवार को एक मामला सामने आया था। वायरस संक्रमित आठ लोगों का जोरहाट, चार का गुवाहाटी और एक का सिलचर में इलाज चल रहा है।
73e6 मंत्री ने बताया कि संक्रमितों के सम्पर्क में आए लोगों का पता लगाया जा रहा है। तबलीगी आयोजन में हिस्सा लेने के बाद 16 मार्च से 347 लोग असम लौटे हैं, जिनमें से 230 लोगों की पहचान की जा चुकी है। बाकियों का फोन बंद होने के कारण उनका पता नहीं लग पा रहा और उनके परिवार वाले भी सहयोग नहीं कर रहे हैं।
उन्होंने तबलीगी आयोजन में हिस्सा लेने वाले और उनके सम्पर्क में आए सभी लोगों से कोरोना वायरस की जांच कराने और खुद को सबसे पृथक करने की अपील की है।
महाराष्ट्र में कोरोना वायरस के तीन और मामले सामने आए, कुल संख्या 338 पर पहुंची
मुंबई : महाराष्ट्र में बृहस्पतिवार को तीन और लोग कोरोना वायरस से संक्रमित पाए गए। इसके साथ ही राज्य में कोविड-19 के मामले बढ़कर 338 हो गए हैं। एक स्वास्थ्य अधिकारी ने बताया कि इन तीन लोगों में से दो पुणे से और एक बुलढाणा से सामने आया है। बुधवार तक महाराष्ट्र में कोरोना वायरस के 335 मामले सामने आए और 16 लोगों की मौत हो गई। मुंबई में अभी तक कोरोना वायरस से 12 लोग जान गंवा चुके हैं।
राज्य की राजधानी में कोरोना वायरस के मरीजों की संख्या सबसे अधिक 181 है जबकि पुणे में 50 मामले दर्ज किए गए हैं।
(इनपुट ‘पीटीआई-भाषा’)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva awa_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva